En teknisk fejl gjorde, at Raja Kareem fik at vide, at hun var optaget på tandplejerstudiet i Aarhus, selvom hun i virkeligheden ikke var kommet ind

Raja Kareem var lykkelig, da hun 30. juli fik at vide, at hun var blevet optaget på drømmestudiet: Professionsbacheloren i Tandpleje på Aarhus Universitet.

Men glæden varede kun kort. Tirsdag fik hun nemlig en mail fra Aarhus Universitet, som havde en vigtig besked i forbindelse med hendes optagelse.

- Jeg fik jeg en mail om, at der var sket en teknisk fejl i med kvote 2 ansøgerne, og at jeg alligevel ikke er kommet ind. Efterfølgende ringede jeg til Aarhus Universitet, som bekræftede, hvad der stod i mailen, fortæller Raja Kareem frustreret til Ekstra Bladet.

23-årige Raja bor lige nu i København og har siden 30. juli brugt tiden på at gøre sig klar til at flytte fra hovedstaden og starte livet som studerende i Aarhus.

- Jeg glædede mig virkelig til at starte. Jeg har solgt min bil og har fået lejlighed i Aarhus, men den bliver jeg jo nødt til at opsige nu, siger hun.

AU: en beklagelig fejl

I mailen, som Ekstra Bladet har set, skriver AU, at 'der er sket en registreringsfejl i forbindelse med kvote 2 optagelsen til professionsbacheloruddannelsen i Tandpleje på Aarhus Universitet'.

Ifølge Kristian Thorn, der er vicedirektør for AU uddannelse, er der tale om en menneskelig fejl i optagelsesprocessen.

- Vi har simpelthen håndteret nogle tal forkert, hvilket har gjort, at vi har optaget nogle forkerte studerende på kvote 2 til uddannelsen i tandpleje. Der er blevet byttet rundt på nogle grupper af studerende, så de ansøgere, der blev vurderet højest, ikke er blevet optaget. Det har vi været nødt til at berigtige, siger Kristian Thorn til Ekstra Bladet.

Han fortæller, at fejlen kun er sket på tandplejeruddannelsen, og at det i alt er 37 studerende, der har fået den kedelige besked.

- Det er en dybt, dybt beklagelig fejl, og vi vil gerne undskylde overfor de berørte ansøgere. Det er jo ekstremt ulykkeligt for de berørte, som har gået og glædet sig til at studere på Aarhus Universitet, og som nu får at vide, at de desværre ikke har fået en plads på tandplejeruddannelsen alligevel. Det er vi dybt berørte over og kede af, at vi har forårsaget.

Kan ikke optage alle

Tandplejeruddannelsen er en såkaldt dimensioneret uddannelse, som betyder, at der er sat en begrænsning på, hvor mange studerende, Aarhus Universitet må optage.

- Det er særligt ulykkeligt, at vi på denne uddannelse ikke bare kan optage alle. På de dimensionerede uddannelser er der nemlig grænser for, hvor mange vi må optage, og der er også begrænset udstyr på den uddannelse, så det kan ikke lade sig gøre at øge holdstørrelsen, siger Kristian Thorn.

De berørte ansøgere må derfor vente til næste år med at søge optagelse på tandplejeruddannelsen, eller også må de kigge efter andre muligheder.

- Vi har skrevet til alle berørte ansøgere og taget telefonisk kontakt. I de kommende dage har vi tilbudt vejledningindsats rettet mod de enkelte. Vi vil gøre alt for at hjælpe dem videre så godt, som vi overhovedet kan, siger Kristian Thorn.

Vil lægge sag an

Raja Kareem har imidlertid ikke meget til overs for undskyldningen fra Aarhus Universitet.

- Jeg kan jo godt tage til vejledning, men det er ikke det, jeg har gået og glædet mig til, siger hun og tilføjer, at hun ikke har tænkt sig at kigge efter andre muligheder:

- Jeg kommer til at lægge sag an mod Aarhus Universitet. Det er slet ikke noget, jeg har lyst til at slippe, for det er jo en drøm, der er blevet taget fra mig. Jeg skal kæmpe for den her plads.